इक दिन इ’यां गै शैह्रा बाह्र बजींरें दी बाईं पर खूब छालीं मारी-मारियै न्हाते ते फ्ही रुम्बलें दे बूह्टें पर छाई दियें बलूंगड़े दी बेले नै लमकी लगे झूटे लैन। में इक बला गी खिच्चियै काफी उच्ची थाह्र लेई गेआ ते लम्मी लुआर लेइयै इक लम्मा झूटा लैता। बेल उप्परा छुड़की गेई जां शायद त्रुट्टी गै गेई ते में ख’ल्ल ढक्किया दी पौड़ियें पर जाई पेआ। मेरा सिर फटी गेआ हा। लहुए दे दोधे छुड़की पे। एह् दिक्खी मेरे कन्नै आह्ले जागत खिट्टें पेई गे, मिकी इक्कला छोड़ी। पर करनी नारयण दी, उस दिन स्हैबन गै माल चारने गी गंगू आए दा हा ते ओह् इस बेल्लै डंगरें गी पानी पलयान बाईं पर आए दा हा। ओह्दे कोला नेईं जरोआ। उसी कुसै बी जागतै दा घर पुच्छने दी लोड़ नेईं ही, ओह् शैह्रे दा हर घर जानदा हा। घर केह्, घरें दा बच्चा-बच्चा जानदा हा। उन्नै आल-माल नेईं कीती, झट्ट गै अपनी कमीजा शा इक लींदर पाड़ी ते उसी जालियै मेरे जख्में च तूड़ेआ, उप्पर अपनी तली बनकाई ते मिकी अपने मूंढै लाई द्रौड़दा खिनें-पलें च गै साढ़े घर लेई आया। जेल्लै उन्नै मिकी अपने मूंढे कोला खंडाया, तद तकर मेरा काफी लहु ओह्दी कमीजा च जज़्ब होई उसी तड़पिन्न करी ऐठे दा हा। पर उस मैली कुचैली थि’न्दी कमीजी चा कुतै बी लहुए दा दाग बांदे नेईं हा लब्भा करदा। शायद इस करियै जे गरीबी दे गूढ़े दागें हेठ सब दाग खपी जंदे न। मेरी माऊ ने झट्ट अंदरा बापू हुंदी शैल कमीज कडिढ्यै उसी बदलने आस्तै दित्ती ही जिसी पुड़छने आस्तै ओह् अपने हत्थें गी दूर थल्लै लेई गेआ हा। पर मां गी मेरा लहु दिक्खियै छ्होत करने दी इस बेल्लै सुध-बुध गै कु’त्थै ही, उ’न्नै अपने हत्थें ओह् कमीज उसी थम्हाई ही।